អតីត​អ្នក​ទោស​កុមារ​រៀបរាប់​ពី​ការធ្វើ​ទារុណកម្ម​និង​សម្លាប់
សាក្សី​លោកមាស សុខា អាយុ៥៤​ឆ្នាំ​បាន​រៀប​រាប់​ថា ​សមាជិក​គ្រួសារ​របស់​លោក​សរុប​ជាង​ដប់​នាក់​ត្រូវ​សម្លាប់​នៅ​ក្នុ​ងគុក​ក្រាំង​តាចាន់​នេះ។
ភ្នំពេញ — អតីតអ្នកទោសកុមារនៅមន្ទីរសន្តិសុខក្រាំងតាចាន់ ស្រុកត្រាំកក់ ខេត្តតាកែវ លោកមាស សុខាបានបង្ហាញថា មន្ទីរឃុំឃាំងនេះជាកន្លែងសម្រាប់ឃុំឃាំងអ្នកទោសផង និងជាទីកន្លែងដែលត្រូវយកមនុស្សដែលត្រូវចោទប្រកាន់ជាខ្មាំងរបស់អង្គការរបស់ពួកខ្មែរក្រហមយកមកសម្លាប់ផង។ មានមនុស្សចំនួនជាង១៥.០០០នាក់ត្រូវគេដឹងថាបានត្រូវសម្លាប់នៅទីនេះ។ សាក្សីលោកមាស សុខា អាយុ៥៤ឆ្នាំបានរៀបរាប់ថា សមាជិកគ្រួសាររបស់លោកសរុបជាងដប់នាក់ត្រូវសម្លាប់នៅក្នុងគុកក្រាំងតាចាន់នេះ។ ក្នុងនោះមានឪពុក បងថ្លៃនិងក្រុមគ្រួសារអ៊ុំស្រីរបស់លោកទាំងមូល។ «ឪពុកខ្ញុំស្លាប់មុនគេ។ អ្នកធ្វើការពន្ធនាគារប្រាប់ថាឪពុកឯងគេសម្លាប់នៅទីនេះ។ ហើយប្អូនៗខ្ញុំតូចៗស្លាប់បីខែក្រោយដោយសារអត់ទឹកដោះ។ ម្តាយធំខ្ញុំស្លាប់ទាំងពូជនៅក្នុងនេះកូនប្រហែលប្រាំមួយនាក់រួមទាំងប្តីគាត់ផង»។ លោកមាស សុខា គឺជាសាក្សីមួយរូបក្នុងការកាត់ទោសសំណុំរឿង០០២វគ្គទី២ដែលមានជនជាប់ចោទនួន ជានិងខៀវ សំផន។ ការកាត់ទោសវគ្គនេះដដែលនឹងផ្តោតលើអំពើប្រល័យពូជសាសន៍លើជនជាតិវៀតណាមនិងជនជាតិចាម ឧក្រិដ្ឋកម្មនៅតាមការដ្ឋានធ្វើការនិងតាមមន្ទីរសន្តិសុខឬគុកក្រាំងតាចាន់និងគុកដទៃទៀតបូករួមទាំងអំពើហិង្សាទាក់ទងផ្លូវភេទដូចជាការបង្ខំឲ្យរៀបការជាដើម។ សាក្សីបានរំលឹកថាក្នុងចំណោមសមាជិកគ្រួសាររបស់លោកមានតែរូបលោក ម្តាយរបស់លោកនិងបងស្រីរបស់លោកប៉ុណ្ណោះដែលមានសំណាងនៅរស់រានមានជីវិត។ លោកមាស សុខា និងសមាជិកគ្រួសារដែលនៅសេសសល់ជាប់ឃុំឃាំងពីឆ្នាំ១៩៧៦ដល់ឆ្នាំ១៩៧៨។ រូបលោកក្រោយពីជាប់ឃុំមួយរយៈត្រូវពួកខ្មែរក្រហមដោះលែងឲ្យទៅឃ្វាលគោនិងក្របីចំនួនប្រាំមួយក្បាល ប៉ុន្តែត្រូវវិលត្រឡប់មកកាន់មន្ទីរឃុំឃាំងវិញនៅពេលល្ងាច។ រីឯម្តាយនិងបងស្រីរបស់លោកត្រូវដោះលែងឲ្យធ្វើការនៅពេលថ្ងៃនិងវិលត្រឡប់ចូលក្នុងបន្ទប់ឃុំខ្លួនវិញនៅពេលយប់ពោលគឺការសម្រាកពេលយប់ត្រូវដាក់ខ្នោះជើង។ លោកមាស សុខា បន្ថែមថាក្នុងចំណោមអ្នកទោសត្រូវពួកខ្មែរក្រហមជំរិតសួរចម្លើយដោយប្រើទារុណកម្ម ដោយចោទថាមានប្រវតិ្តធ្វើការក្នុងរដ្ឋការសម័យសាធារណរដ្ឋខ្មែររបស់លោកសេនា ប្រមុខលន់ ណុលនិងត្រូវចោទថាជាសមាជិកក្រុមចារកម្មCIA របស់អាមេរិកជាដើម។ «ខ្ញុំដឹងថ្ងៃមួយគេយក(មនុស្ស)ពីឃុំស្រែននោងនិងឃុំញ៉ែងញ៉ងប្រមាណ១៣០នាក់។ គេដឹកមកដល់ប្រហែលម៉ោង៣រសៀល។ គេក៏ជីករណ្តៅជម្រៅ៣ម៉ែត្រ។ ទំហំ៥ម៉ែត្របួនជ្រុង។ គេសម្លាប់ក្នុងមួយយប់ហ្នឹង។ តែច្រើនជាងហ្នឹងក៏មានដែរ។ គេអត់ចាំបាច់សួរចម្លើយទេ។ ខ្ញុំឃើញផ្ទាល់ភ្នែក។ នៅវេលាម៉ោងប្រមាណ៤រសៀល។ ហើយមុននឹងសម្លាប់គេចាក់មេក្រូឮកងរំពងដើម្បីបន្លប់កុំឲ្យមនុស្សស្តាប់ឮ»។ លោកមាស សុខា បន្តថាអ្នកទោសត្រូវធ្វើទារុណកម្មជំរិតទារយកចម្លើយដោយប្រើដំបង ច្រវាក់ ពូថៅគល់ឬស្សី និងដង្កាប់សម្រាប់ចាប់ទាញក្រចក។ ឬជួនកាលពួកខ្មែរក្រហមយកស្បោងផ្លាស្ទីកខ្ទប់ច្រមុះអ្នកទោសដើម្បីបង្ខំទារចម្លើយដែរ។ «ពេលវាយសួរចម្លើយ ហើយអ្នកទោសដាច់អាហារស្លាប់សឹងរាល់យប់។ មួយយប់ម្នាក់ឬពីរនាក់មុននឹងគេយកទៅសម្លាប់ចោល។ អ្នកទោសនៅក្នុងនោះមានប៊ីដុងមួយសម្រាប់យកទឹកនោមឬលាមក។ ហើយគេមានត្រឡោកមួយឲ្យយើងងើបជុះទាំងជើងជាប់ខ្នោះ។ គ្រាន់តែផ្អៀងខ្លួនបន្តិចនិងហុចបន្តគ្នាយកទៅចាក់ក្នុងប៊ីដុងសម្រាប់ដាក់លាមកនិងទឹកនោម»។ នៅក្នុងការផ្តល់សក្ខីកម្មនៅថ្ងៃនេះលោកមាស សុខា បានបញ្ជាក់ថាក្រុមឃាតករសម្លាប់អ្នកទោសឬក្រុមអ្នកសួរចម្លើយអ្នកទោសនៅគុកក្រាំងតាចាន់សុទ្ធតែបានផឹកប្រមាត់មនុស្សលាយជាមួយនឹងស្រាមុននឹងចាប់ផ្តើមសម្លាប់ឬសួរចម្លើយអ្នកទោស៕